*Projekts*

**Likumprojekta "Grozījums Reklāmas likumā" sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likumprojekts "Grozījums Reklāmas likumā" izstrādāts saskaņā ar: 1) 2015. gada 8. decembra Ministru kabineta protokollēmuma Nr. 66 37. § "Likumprojekts "Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likums"" (TA – 2143) 5. punktu[[1]](#footnote-1); 2) 2016. gada 1. marta Ministru kabineta protokollēmuma Nr. 10 58. § "Informatīvais ziņojums "Par Latvijas kā Eiropas Savienības dalībvalsts saistību izpildi laika periodā līdz 2016. gada 31. augustam un par ierosinātajām (turpinātajām) pārkāpuma procedūru lietām pret Latviju laika periodā līdz 2016. gada 1. februārim"" (TA–295-IP) 9. punktu (attiecībā uz veselības ministram uzdotajiem uzdevumiem). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar MK 08.12.2015. protokola 5. punktu Veselības ministrijai jāsagatavo un veselības ministram līdz 2016. gada 1. aprīlim jāiesniedz noteiktā kārtībā Ministru kabinetā grozījumi Reklāmas likumā. Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma (turpmāk – tabakas likums) 1. panta 26. punktā definēts termins "smēķēšana", kas aptver tabakas izstrādājumu, augu smēķēšanas produktu, jaunieviestu tabakas izstrādājumu un elektronisko smēķēšanas ierīču lietošanu. Reklāmas likuma 5. panta trešajā daļā noteikts, ka alkoholisko dzērienu un tabakas izstrādājumu reklāmā ir aizliegts izmantot bērnus, kā arī ir aizliegts adresēt alkoholisko dzērienu un tabakas izstrādājumu reklāmu bērniem. Šī brīža redakcija Reklāmas likumā neietver izstrādājumus, kas tiek regulēti tabakas likumā, t.i. augu smēķēšanas produktus, elektroniskās smēķēšanas ierīces un to uzpildes flakonus. Tādējādi var būt situācijas, kad šādu izstrādājumu reklāma tiek adresēta bērniem vai arī bērni tiek izmantoti šādās reklāmās, kas neatbilstu tabakas likumā noteiktajiem principiem un regulējumam. Ņemot vērā augstāk minēto, Reklāmas likuma 5.panta trešā daļa ir papildināma, nosakot reklāmas ierobežojumus arī attiecībā uz augu smēķēšanas produktiem, elektroniskām smēķēšanas ierīcēm un elektronisko smēķēšanas ierīču uzpildes flakoniem.Atbilstoši 2003. gada 26. maija Eiropas Parlamenta un Padomes direktīvai 2003/33/EK *par dalībvalstu normatīvo un administratīvo aktu tuvināšanu attiecībā uz tabakas izstrādājumu reklāmu un ar to saistīto sponsordarbību* (turpmāk – Direktīva 2003/33/EK) un tabakas likuma 9. panta pirmajai daļai tabakas izstrādājumu, elektronisko cigarešu un uzpildes flakonu reklāma ir atļauta tikai izdevumos, kas paredzēti komersantiem, kuri nodarbojas ar šo izstrādājumu tirdzniecību, kā arī izdevumos, kas izdoti un drukāti valstīs, kuras nav Eiropas Savienības dalībvalstis vai Eiropas Ekonomikas zonas valstis, un nav paredzēti Eiropas Savienības dalībvalstu vai Eiropas Ekonomikas zonas valstu tirgum. Minētais regulējums iekļauts likumā atbilstoši Eiropas Parlamenta un Padomes 2014. gada 3. aprīļa direktīvas 2014/40/ES *par dalībvalstu normatīvo un administratīvo aktu tuvināšanu attiecībā uz tabakas un saistīto izstrādājumu ražošanu, noformēšanu un pārdošanu un ar ko atceļ Direktīvu 2001/37/EK* (turpmāk – Direktīva 2014/40/ES) 20. pantam. Ne Direktīva 2003/44/EK, ne Direktīva 2014/40/ES neregulē nikotīnu nesaturošas elektroniskās smēķēšanas ierīces un to uzpildes tvertnes, tātad nenosaka tām arī reklāmas ierobežojumus. Reklāmas ierobežojumus ES līmenī nenosaka arī augu smēķēšanas produktiem. Tabakas likuma 8. panta trešajā daļā noteikts, ka tabakas izstrādājumus, augu smēķēšanas produktus, elektroniskās smēķēšanas ierīces un elektronisko smēķēšanas ierīču uzpildes tvertnes aizliegts pārdot personām, kas ir jaunākas par 18 gadiem, un šīs personas nedrīkst tos iegādāties. Turklāt, atbilstoši tabakas likuma 6. pantam, uz elektronisko cigarešu un uzpildes flakonu un augu smēķēšanas produktu iepakojuma jābūt arī norādēm par šo produktu ietekmi uz veselību. Tabakas likuma 6. pantā tiek izvirzītas arī dažādas elektronisko cigarešu un uzpildes flakonu drošuma prasības ar mērķi pasargāt bērnus.Atbilstoši augstāk izklāstītajai situācijai, tabakas izstrādājumu, elektronisko cigarešu un uzpildes flakonu reklāma, sākot ar 2016. gada 20. maiju, var būt tikai komersantiem paredzētajos izdevumos. Lai gan augu smēķēšanas produktu un nikotīnu nesaturošu elektronisko smēķēšanas ierīču un to uzpildes tvertņu reklāmai pagaidām visaptveroši ierobežojumi tabakas likumā netiek noteikti, bērni ir tā sabiedrības grupa, kura ir primāri jāaizsargā no veselībai nelabvēlīgu produktu mārketinga. Tādējādi, lai aizsargātu bērnus no šādu izstrādājumu reklāmas vai dalības to reklāmā, ir nepieciešams papildināt Reklāmas likuma 5. panta trešo daļu, paplašinot reklāmas aizliegumu uz elektroniskajām smēķēšanas ierīcēm un to uzpildes tvertnēm, kā arī uz augu smēķēšanas produktiem.Pamatojoties uz Pasaules veselības organizācijas Vispārējās konvencijas par tabakas uzraudzību 2014. gada 18. oktobra Pušu konferences lēmumu, dalībvalstis ir mudinātas apsvērt elektronisko cigarešu reklāmas aizliegumus un ierobežojumus.[[2]](#footnote-2)Elektronisko smēķēšanas ierīču lietošana strauji izplatās  galvenokārt bērnu un jauniešu vidū. Saskaņā ar Pasaules Veselības organizācijas Starptautiskā jauniešu smēķēšanas pētījuma Latvijā 2014. gada aptaujas datiem[[3]](#footnote-3) kopumā 27% (2011.g. – 20,2%) 13-15 gadus vecu skolēnu ir mēģinājuši smēķēt elektronisko cigareti. Pieaugot skolēnu vecumam, palielinās to skolēnu īpatsvars, kuri ir mēģinājuši smēķēt elektronisko cigareti. Kopš 2011. gada ievērojami pieaudzis 14 un 15 gadus veco zēnu un meiteņu īpatsvars, kuri ir mēģinājuši smēķēt elektronisko cigareti. Pētījumi liecina, ka komerciālie paziņojumi ietekmē bērnu un jauniešu uzvedību dažādos aspektos, tai skaitā ietekmējot veselības paradumus.[[4]](#footnote-4)  |
| 3. | Projekta izstrādē iesaistītās institūcijas | Veselības ministrija |
| 4. | Cita informācija | 2016. gada 10. jūnijā stājās spēkā grozījumi Elektronisko plašsaziņas līdzekļu likumā, nosakot, ka elektroniskās cigaretes un uzpildes flakonus aizliegts reklamēt audio un audiovizuālos komerciālos paziņojumos.  |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti, kas darbojas elektronisko smēķēšanas ierīču, elektronisko smēķēšanas ierīču uzpildes tvertņu, augu smēķēšanas produktu reklāmas jomā, un bērni. |
| 2. | Tiesiskā regulējuma ietekme uz tautsaimniecību un administratīvo slogu | *Projekts šo jomu neskar* |
| 3. | Administratīvo izmaksu monetārs novērtējums | *Projekts šo jomu neskar* |
| 4. | Cita informācija | Nav |

|  |
| --- |
|  III. Tiesību akta projekta ietekme uz valsts budžetu un pašvaldību budžetiem |
| *Projekts šo jomu neskar* |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| 1. | Nepieciešamie saistītie tiesību aktu projekti | Veselības ministrija atbilstoši MK 08.12.2015. protokola 5. punktam ir izstrādājusi arī grozījumu Bērnu tiesību aizsardzības likumā (VSS-298, 07.04.2016., prot.Nr.14., 19.§), paredzot tā 48. pantā noteiktos ierobežojumus attiecināt arī uz elektroniskajām smēķēšanas ierīcēm, elektronisko smēķēšanas ierīču uzpildes tvertnēm un augu smēķēšanas produktiem.Tāpat izstrādāti grozījumi Latvijas Administratīvo pārkāpumu kodeksā, paredzot atbildību par pārkāpumiem attiecībā uz tabakas likumā noteiktajām normām, t.i. par bērna iesaistīšanu smēķēšanā, kā arī par augu smēķēšanas produktu, elektronisko smēķēšanas ierīču vai to uzpildes tvertņu nodošanu bērna rīcībā. Grozījumi Latvijas Administratīvo pārkāpumu kodeksā izskatīti Tieslietu ministrijas izveidotajā Latvijas Administratīvo pārkāpumu kodeksa Pastāvīgajā darba grupā 2016. gada 16. jūnijā. |
| 2. | Atbildīgā institūcija | Veselības ministrija |
| 3. | Cita informācija | Nav |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| *Projekts šo jomu neskar* |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | 2016. gada 29. martā tika publicēta informācija Veselības ministrijas mājas lapā par sabiedriskās apspriedes norisi. |
| 2. | Sabiedrības līdzdalība projekta izstrādē | Ņemot vērā, ka pieteikumi sabiedriskai apspriedei un priekšlikumi netika saņemti, sabiedriskā apspriede tika atcelta. |
| 3. | Sabiedrības līdzdalības rezultāti | *Projekts šo jomu neskar* |
| 4. | Cita informācija | 2016. gada 31. martā likumprojekts konceptuāli atbalstīts Smēķēšanas ierobežošanas valsts komisijas sēdē. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Patērētāju tiesību aizsardzības centrs; Valsts bērnu tiesību aizsardzības inspekcija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | *Projekts šo jomu neskar* |
| 3. | Cita informācija | Nav |

Veselības ministre Anda Čakša

Vīza: Valsts sekretāra p.i. Kārlis Ketners

19.07.2016 13:16

1194

V.Lūsa, 67876099

vieda.lusa@vm.gov.lv

A.Krūmiņa, 67876077

alise.krumina@vm.gov.lv

1. 26.04.2016. MK protokols Nr. 20 19.§ nosaka pagarināt uzdevuma izpildes termiņu līdz 2016. gada 30. septembrim. [↑](#footnote-ref-1)
2. http://www.who.int/fctc/cop/sessions/cop6/en/ [↑](#footnote-ref-2)
3. Starptautiskais jauniešu smēķēšanas pētījums. 2014.gada aptauja Latvijā un tendences. [↑](#footnote-ref-3)
4. Paediatr Child Health. 2003 May-Jun; 8(5): 301–306. [↑](#footnote-ref-4)